„Moscheea Kariye (după numele său turc) în noua sa identitate rămâne deschisă tuturor”, a declarat președintele Turciei, în timpul unei declaraţii de presă alături de prim-ministrul elen Kyriakos Mitsotakis, care l-a îndemnat să revină asupra acestei transformări decretate în 2020.
„Am discutat cu Erdogan despre transformarea bisericii Sfântul Mântuitor din Chora şi mi-am exprimat dezacordul”, a declarat Mitsotakis după întâlnirea cu preşedintele turc.
Înaintea vizitei oficiale la Ankara, premierul grec a declarat că îi va cere preşedintelui turc Recep Tayyip Erdogan „să anuleze decizia” de a transforma în moschee fosta Biserică ortodoxă Sfântul Mântuitor din Chora de la Istanbul.
Săptămâna trecută, primii credincioşi musulmani s-au rugat în interiorul bisericii bizantine Sfântul Mântuitor din Chora, care şi-a redeschis porţile ca moschee după patru ani de restaurare.
Preşedintele Erdogan a sărbătorit redeschiderea de la Ankara, el fiind cel care a ordonat transformarea acesteia în august 2020, la scurt timp după redeschiderea pentru cultul musulman a vechii Bazilici Sfânta Sofia.
„O provocare”, spun reprezentanții Ministerului grec al Afacerilor Externe
Ministerul grec al Afacerilor Externe a calificat această decizie o „provocare” din partea Ankarei, considerând că reconversia Bisericii Sfântul Mântuitor din Chora „îi alterează caracterul şi dăunează acestui monument al patrimoniului mondial UNESCO aparţinând umanităţii”.
Pe lângă istoria sa seculară care rivalizează cu cea a Sfintei Sofia, biserica Chora este cunoscută mai ales pentru mozaicurile şi frescele sale magnifice care datează din secolul al XIV-lea, inclusiv o compoziţie monumentală a Judecăţii de Apoi.
Anunţul din 2020 a transformării sale într-o moschee a provocat îngrijorări cu privire la soarta mozaicurilor şi a frescelor clădirii, deoarece islamul interzice reprezentările figurative.
FOTO: Profimedia